Russiese opposisieleier met ‘senumiddel’ vergiftigAlexei Navalny (Foto: Pavel Golovkin, AP) Die Duitse regering het Woensdag gesê die Russiese opposisieleier en aktivis Alexei Navalny is met die dodelike senumiddel Novichok vergiftig. Dit is dieselfde tipe senumiddel uit die Sowjet-era wat gebruik is in ’n aanval op ’n voormalige Russiese spioen in 2018. Angela Merkel, die Duitse kansellier, eis nou antwoorde van die Kremlin wat deur Navalny se span van sy vergiftiging verdink word. “Dit is duidelik dat Alexei Navalny die slagoffer van ’n misdaad is. Hulle wou hom stilmaak en ek veroordeel dit ten sterkste namens die Duitse regering,” het Merkel gesê. Die Russiese regering ontken egter die bewerings en versoek dat Duitsland alle inligting bekend maak rakende Navalny se behandeling. Navalny is steeds in ’n koma in ’n hospitaal in die Duitse hoofstad Berlyn nadat hy verlede maand op ŉ vlug na Moskou skielik siek geword het. Volgens die Duitse regering toon toetse deur ’n Duitse militêre laboratorium dat ’n chemiese senumiddel uit die Novichok-groep gebruik is om Navalny te vergiftig. Novichok is dieselfde soort gif wat die voormalige spioen Sergei Skripal en sy dogter destyds in Engeland ingekry het. Pa en dogter het dié aanval wonderbaarlik oorleef. “Daar is nou baie ernstige vrae wat net die Russiese regering kan en moet beantwoord,” het Merkel gesê. Die Verenigde Koninkryk en Italië het intussen ook ’n beroep op Rusland gedoen om te verduidelik wat gebeur het. Die Britse premier, Boris Johnson, bestempel die gebruik van ’n chemiese wapen as “verregaande”. Volgens Josep Borrell, die Europese Unie se hoof van buitelandse sake, is die gebruik van chemiese wapens ’n oortreding van internasionale wetgewing.